R400 m. se kokaïen in skiboot op N1 gekry | Netwerk24
Media24 werk aan beleid oor verpligte inentings
03 Junie 2021 06:51
Die polisie het inligting ontvang van 'n bakkie wat 'n boot sleep met dwelms in. Foto: Verskaf
Die Valke het Dinsdag suiwer kokaïen ter waarde van R400 miljoen gekry toe hulle 'n motoris in 'n bakkie op die N1 in Pretoria voorgekeer het. Die kokaïen was in 'n skiboot versteek.
Die owerhede het vroeër inligting oor die onwettige vrag ontvang.
Die 39-jarige bestuurder van die bakkie is vir die besit van dwelms in hegtenis geneem.
Lede van die Valke en die polisie het die man by die R21/N1-wisselaar, in 'n noordelike rigting, voorgekeer.
Katlego Mogale, woordvoerder van die Valke, sê in 'n verklaring wat Woensdagaand uitgereik is dat die boot deursoek is, waarna afgekom is op 800 kg se saamgeperste suiwer kokaïen met 'n geraamde straatwaarde van R400 miljoen.
Nog mense sal na verwagting in die verloop van die ondersoek oor onder meer die oorsprong van die dwelms in hegtenis geneem word.
Lt.genl. Godfrey Lebeya, hoof van die Valke, het die span geloof vir hul werk.
"Vandag (Dinsdag) se dwelmbeslaglegging het hierdie onwettige bedryf 'n knou gegee. Ons sal geen steen onaangeroer laat om die verspreiding van onwettige dwelms in die land te stuit nie."
800 kg suiwer kokaïen is in 'n boot gevind wat 'n bakkie in Pretoria op die N1 gesleep het. Foto: Verskaf